กระทรวงพาณิชย์ จับมือ อาลีบาบาเร่งขยายสินค้าไทยเจาะตลาดจีนผ่านช่องทางออนไลน์
กระทรวงพาณิชย์ จับมือ อาลีบาบาเร่งขยายสินค้าไทยเจาะตลาดจีนผ่านช่องทางออนไลน์ ตั้งเป้าหมายมีสินค้ากว่า 500 รายการวางจำหน่ายบนเว็บไซต์ Tmall.com ภายในสิ้นปีนี้

นางสาวบรรจงจิตต์ อังศุสิงห์ รองปลัดกระทรวงพาณิชย์ กล่าวว่า กระทรวงพาณิชย์ประชุมหารือร่วมกับคณะผู้บริหารอาลีบาบากรุ๊ป จาก Alibaba Globalization, Tmall Rice, Tmall Fresh, Alibaba e-Auction และ Alibaba Business School ซึ่งได้มีการติดตามสถานะความร่วมมือที่ผ่านมาในโครงการ Thai Rice Flagship Store บนเว็บไซต์ Tmall.com โดยปัจจุบันมีสินค้าข้าวให้เลือกมากกว่า 78 รายการ ได้รับการสนับสนุนผ่านช่องทางต่างๆ ของอาลีบาบา ทั้ง online และ offline โดยกระทรวงพาณิชย์ และอาลีบาบาตั้งเป้าหมายให้มีสินค้ามากกว่า 500 รายการภายในสิ้นปีนี้ นอกจากนี้อาลีบาบาจะร่วมมือกับไทยในการส่งเสริมสินค้าที่สนใจและมีศักยภาพในตลาดจีน ได้แก่ ทุเรียน ลำไย มังคุด มะม่วง มะพร้าว และกุ้ง ซึ่งในการประชุมยังได้หารือถึงความเป็นไปได้ในการแนะนำและส่งเสริมข้าวชนิดใหม่ๆ เข้าสู่ตลาดจีน เช่น ข้าว กข43 และข้าวสีชนิดอื่นๆ เช่น ข้าวสังข์หยดเมืองพัทลุง และข้าวฮางหอมทองสกลทวาปี
 
อย่างไรก็ตาม กระทรวงพาณิชย์และอาลีบาบามีแนวทางความร่วมมือในอนาคต 4 เรื่องคือ  การผลักดันสินค้าข้าวและผลไม้ไทยสู่ตลาดจีนอย่างต่อเนื่อง การส่งเสริมข้าว  กข 43 เข้าสู่ตลาดจีน  การฝึกอบรมผู้ประกอบการ SMEs ให้มีความรู้ด้านการส่งออกสินค้าเข้าสู่ตลาดจีนและการจัดแสดงสินค้าไทยบน Thai Rice Flagship Store ที่ท่าอากาศยานสุวรรณภูมิ เพื่อกระตุ้นยอดขายผ่านนักท่องเที่ยวจีนที่เดินทางมาไทย ซึ่งคาดว่าจะสามารถทำให้แล้วเสร็จภายในสิ้นปีนี้